Mercury var videre velkjent for sin ekstravagante stil og hedonisme, men også for sin vennlighet og generøsitet. Han elsket katter og eide flere, og han skrev til og med en sang om sin favoritt («Delilah» på albumet Innuendo, 1991). Han røykte mye, og dette bidro til at hans stemme i løpet av 1980-årene ble hesere, mente han selv. Faktum var at han led av stemmebåndsknuter. Disse oppstod tidlig i hans karriere og ble medisinsk påvist. Før Live Aid-konserten i 1985, som kan anses som Queens comeback, fikk han kortisonsprøyter rett i stemmebåndene for å kunne gjennomføre showet, mot legens anbefaling.